Video: ‘Afrikaans nog nooit só groot,’ sê sterreSteve Hofmeyr en Juanita du Plessis (Foto: Afrikaans is Groot) Die Gautengse aflewering van die “Afrikaans is groot”-konsertreeks is pas voltooi en konsertgangers is dit eens: Afrikaans was nog nooit só groot nie. Brendon Hargroves, uitvoerende vervaardiger van “Afrikaans is groot”, sê meer as 80 000 mense het dié konsertreeks in Gauteng bygewoon, wat sonder twyfel ŉ aanduiding is dat “Afrikaans is groot” die grootste musiekproduksie in die land is. “Die 2017 ‘Afrikaans is groot’-verhoog is tans besig om afgebreek te word. Hier en daar is nog ŉ bewys van die grootste konsert in die land en die meer as 80 000 mense wat Afrikaanse musiek gevier het. Baie dankie aan elke kunstenaar, borg en jý – ons getroue ondersteuner,” het “Afrikaans is groot” op sy amptelike Facebook-blad laat hoor. Theuns Jordaan (Foto: Afrikaans is Groot) Die konsert is egter nog nie heeltemal verby nie. Wes-Kaapse aanhangers van dié konsertreeks kan uitsien twee aanbiedings wat volgende jaar in Kaapstad gehou gaan word. Die konserte word volgende jaar op 16 en 17 Maart by die Grand West Casino gehou. Kaartjieverkope het 23 November geopen. Konsertgangers sal egter moet spring, aangesien sommige vertonings op dié datums reeds uitverkoop is. Die “Afrikaans is groot”-handelsmerk het in Oktober vanjaar sy tiende verjaardag gevier. As deel van die feesviering het “Afrikaans is groot” ook sy tiende Afrikaans is groot-album, propvol treffersnitte, bekendgestel. Maroela Media het agter die skerms met bekendes soos Steve Hofmeyr en Corlea gesels oor die gees by vanjaar se Gauteng-konserte en dié bekendes gevra waarom Afrikaans na hul mening “só groot” is.